Diari Oficial de la Generalitat Valenciana


Sumari del DOGV 9895, del 17-07-2024 (2024/7071)

RESOLUCIÓ de 10 de juliol de 2024, de la Secretaria Autonòmica d’Educació, per la qual es modifica la Resolució de 21 de juliol de 2021, de la Secretaria Autonòmica d’Educació i Formació Professional, per la qual es convoca un procediment obert de manera permanent, per a l’avaluació i acreditació de la totalitat de les unitats de competència professional incloses en l’oferta existent de Formació Professional a la Comunitat Valenciana vinculada al Catàleg nacional de les qualificacions professionals, adquirides a través de l’experiència laboral o de vies no formals de formació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9895

Data del DOGV
:   17-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/7071

CVE
:   MAJD-V-6675-4046

Data del document
:   10-07-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

La Secretaria Autonòmica d’Educació actualitza en esta resolució uns certs aspectes sobre el procediment d'acreditació de les unitats de competència per a adaptar-se a la nova conjuntura i incloure millores en este procediment. Per això, i sense perjuí de l'adopció d'una nova resolució, informat el Consell Valencià de Formació Professional en data 4 de juliol de 2024 i fent ús de les funcions que li atribuïx el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, desplegat en l'Orde 9/2024 de 25 d'abril de la mateixa conselleria, esta secretaria autonòmica

RESOL

Modificar preàmbul i part de l'articulat i bases de l'annex de la Resolució de 21 de juliol de 2021, de la Secretaria Autonòmica d'Educació i Formació Professional, per la qual es convoca un procediment obert de manera permanent, per a l'avaluació i acreditació de la totalitat de les unitats de competència professional incloses en l'oferta existent de Formació Professional en la Comunitat Valenciana vinculada al Catàleg nacional de les qualificacions professionals, que hagen sigut adquirides a través de l'experiència laboral o de vies no formals de formació, que queden redactats com seguix:

*Preàmbul*

El procediment d’avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com establix el títol VI, Acreditació de competències professionals adquirides per experiència laboral o altres vies no formals o informals, article 4, apartat 1, lletra b), de la Llei orgànica 5/2002, de 19 de juny, de les qualificacions i de la Formació Professional.

Mitjançant el Reial decret 1224/2009, de 17 de juliol, s’estableix el reconeixement de les competències professionals adquirides per experiència laboral, el procediment i els requisits per a l’avaluació i acreditació de les competències professionals adquirides per les persones a través de l’experiència laboral o altres vies no formals o informals, així com els efectes d’eixa avaluació i acreditació de competències.

En este sentit, l’Administració educativa preveu, en l’article 40 del Reial decret 1147/2011, de 29 de juliol, pel qual s’establix l’ordenació general de la formació professional del sistema educatiu, que l’acreditació parcial d’unitats de competència (d’ara en davant UC) obtinguda a través del procediment determinat pel Reial decret 1224/2009 permetrà, a qui vulga cursar les ensenyances de la formació professional del sistema educatiu, sol·licitar la convalidació o l’exempció dels mòduls professionals establits en la norma que regule cada títol o curs d’especialització, a fi de completar o finalitzar estes ensenyances.

Per la seua banda, l’Administració laboral, en el Reial decret 34/2008, de 18 de gener, pel qual es regulen els certificats de professionalitat, establix en l’article 8 que un certificat de professionalitat es pot obtindre mitjançant els procediments per a l’avaluació i l’acreditació de les competències professionals adquirides a través de l’experiència laboral o de vies no formals de formació, així com mitjançant l’acumulació d’acreditacions parcials de les UC que comprenga el certificat de professionalitat.

Amb caràcter general, a la Comunitat Valenciana, totes les convocatòries de reconeixement de la competència professional adquirida per experiència laboral i formació no formal s’han circumscrit a un període de sol·licitud delimitat en el temps i per a les UC d’unes qualificacions concretes. L’experiència adquirida ens indica que, en moltes ocasions, el coneixement de la convocatòria es produïx per la transferència d’informació dins dels diferents col·lectius convocats una vegada iniciat el procediment, per la qual cosa, de vegades, el període d’inscripció esmentat resulta insuficient per a potencials beneficiaris.

La majoria dels procediments giren entorn d’un grup reduït de famílies professionals que, per diferents circumstàncies, normalment regulacions de la professió, són les que demanden la implementació de procediments. Este fet impedix que les persones que treballen en altres àmbits laborals tingueren accés a les convocatòries i, com a conseqüència, tenint experiència laboral i formació no formal suficient, no podien accedir a acreditar la seua competència professional. D’altra banda, eren moltes les persones que tenien serioses dificultats per a associar la seua experiència laboral i formativa a UC o qualificacions concretes sense ajuda prèvia.

El Reial decret 143/2021, de 9 de març, pel qual es modifica el Reial decret 1224/2009, de 17 de juliol, de reconeixement de les competències professionals adquirides per experiència laboral, determina que les administracions mantindran obert un procediment d’avaluació i acreditació de les competències professionals, adquirides a través de l’experiència laboral o de vies no formals de formació, amb caràcter permanent, que facilitarà a la persona candidata la possibilitat de decidir, una vegada orientada i assessorada, quines UC són les més convenients per al seu perfil i així poder-la dirigir cap a l’avaluació d’estes.

Per tot això, esta resolució promou una convocatòria permanent, en centres educatiuspúblics de titularitat de la Generalitat (d'ara en avant, GVA) que impartixen ensenyances de Formació Professional, centres integrats de Formació Professional, centres de referència nacional situats en el territori de la Comunitat Valenciana o altres entitats que es considere per la relació que tenen amb l’entorn productiu o la seua excel·lència en el coneixement del procés d’acreditació de la competència, per a les UC de les famílies professionals associades a estos.

Este procediment de reconeixement de la competència professional adquirida per experiència laboral o altres vies no formals o informals serà finançat pel Ministeri d’Educació, Formació Professional i Esports i la Unió Europea, mitjançant el pla de recuperació NextGenerationEU, amb càrrec als fons del Programa de cooperació extraordinari per a actuacions del Pla de Formació Professional per al creixement econòmic i social i l’ocupabilitat, del Ministeri d’Educació, Formació Professional i Esports, actuacions descrites en el Mecanisme de recuperació i resiliència.

A la Comunitat Valenciana, el Decret 3/2018, de 12 de gener, del Consell, s’ha establit una estructura organitzativa conjunta responsable del procediment d’avaluació i acreditació de la competència professional adquirida per experiència laboral o formació no formal, entre la conselleria competent en matèria d’educació i la conselleria competent en matèria d’ocupació.

L’Institut Valencià de Qualificacions Professionals (d'ara en avant IVQP), de la Direcció General de Formació Professional, té atribuïda la gestió del procediment de reconeixement, avaluació i certificació de les competències professionals, d’acord amb el que preceptua l’article 20 de l’ORDE 9/2024, de 25 d’abril, de la Conselleria d’Educació, Universitats i Ocupació, per la qual es desplega el Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació.

*Segon. Seus, comissions per família professional i unitats de competència oferides*

1. La Direcció General de Formació Professional determinarà les seus en les quals està previst dur a terme el procediment, amb la indicació de les comissions per família professional que es constituïxen en cada seu. Cada comissió estarà obligada a oferir almenys les UC associades als cicles formatius impartits en el centre.

No obstant això, els centres que disposen de vocals amb experiència suficient en altres UC de la família professional podran assessorar les persones candidates d’estes UC si són les adequades al seu perfil professional i formatiu.

Esta informació podrà consultar-se en el lloc web de l’Institut Valencià de Qualificacions Professionals a través de l’URL següent: <https://ceice.gva.es/es/web/cualificaciones-profesionales>

No obstant això, quan es produïsca una acumulació excessiva de sol·licituds en alguna comissió, podrà suspendre’s temporalment la seua oferta per a atendre els sol·licitants acumulats dins del termini i en la forma corresponent, de la qual cosa s’informarà els possibles candidats en la web esmentada.

Quan es considere necessari i, en tot cas, a l’inici de cada curs escolar, per resolució de la persona que tinga el càrrec de la Direcció General de Formació Professional, es podrà actualitzar l’oferta, les seus i la composició de les comissions d’acreditació.

2. En el cas que una comissió no haja deixat registrada l’avaluació completa de cap unitat de competència o estes hagen sigut molt escasses durant un any, l’IVQP podrà procedir a suprimir-la. Esta comissió haurà de finalitzar els expedients iniciats. Si la comissió volguera tornar a participar en el procediment d’acreditació, haurà d’esperar a l’inici del següent curs escolar, excepte per necessitats d’urgència de l’IVQP.

3. Les persones participants en una comissió tenen firmat un compromís de permanència. En cas de sol·licitar una baixa de la comissió en la qual es participa per motius personals, haurà de ser justificada i esta persona membre de la comissió no podrà incorporar-se de nou, si així ho sol·licita, fins al següent curs escolar, excepte per necessitats de l’IVQP.

4. Totes les comunicacions amb l’IVQP es realitzaran exclusivament mitjançant el correu institucional, tant des de l’IVQP cap a les comissions, com al revés, amb el propòsit d’evitar els problemes que puguen causar l’ús de correus electrònics personals de dominis aliens als establits per la conselleria competent en tecnologies de la informació i comunicació, llevat que siga un comunicat personal i l’IVQP es dirigisca a este, o en el cas d’instruccions específiques concretes i els correus dels experts externs.

*Tercer. Persones destinatàries*

1. La població activa amb experiència laboral i sense acreditació, certificat o títol de formació professional de totes o part de les seues competències professionals, perquè valide estes competències professionals adquirides en l’exercici laboral, així com aquelles que s’hagen adquirit per mitjà d’educació no formal, informal o altres.

2. Les empreses, associacions empresarials, gremis o organismes equiparats, que tinguen el seu domicili social o disposen d’algun centre de treball a la Comunitat Valenciana, hauran de promoure l’acreditació de les competències professionals del seu personal treballador amb la col·laboració, si és el cas, de la representació legal de les persones treballadores.

3. Podran designar-se comissions concretes per a atendre col·lectius específics.

*Quart. Execució*

L’IVQP serà el responsable de l’execució i aplicació de la present convocatòria, conforme a les bases d’esta i amb plena subjecció a les disposicions i la normativa vigent en la matèria.

*Quint. Designació de personal assessor i avaluador*

La direcció general amb competències en matèria de formació professional, a proposta de L’IVQP, designarà el personal assessor i avaluador, en les corresponents diligències emeses a les comissions implicades en el procés d’acreditació i als seus membres, o en les resolucions publicades en el *Diari Oficial de la Generalitat Valenciana*  de manera periòdica.

*Sext. Retribucions del personal assessor i avaluador*

1. El personal assessor i avaluador designat per a participar en este procediment percebrà, de manera periòdica mentres hi participe, una compensació econòmica d’acord amb el que preveu l’article 22 del Decret 3/2018, de 12 de gener, del Consell.

El personal al servici de l’Administració en cap cas podrà percebre en concepte d’esta gratificació, i dins de l’any natural, una quantitat superior al percentatge que establix la normativa vigent en relació amb les retribucions anuals que corresponguen al lloc de treball que exercix. Òbviament, este càlcul i el seu control serà responsabilitat individual i haurà de personalitzar-se per a cada persona funcionària en funció de la seua carrera professional per a no superar el 25 % de les retribucions anuals. Les quantitats indicades per l’IVQP en les instruccions sobre les sessions màximes que pot realitzar per cada persona integrant d’una comissió són estimatives sobre la base d’una projecció d’un cas concret (es basen en el supòsit d’una persona funcionària, sense càrrec, amb un sexenni i un trienni), i en cap cas, pot considerar-se com un criteri absolut.

2. Si alguna de les persones funcionària membres d’una comissió requerira desplaçar-se per a fer una avaluació per evidències directes, o per qualsevol altre supòsit vinculat amb el procediment d’assessorament o avaluació, haurà de sol·licitar prèviament autorització a l’IVQP, per a la qual cosa exposarà la necessitat d’este desplaçament i el motiu pel qual no és possible realitzar l’actuació telemàticament, o en el centre seu de la comissió. Una vegada concedida l’autorització, les dietes generades pel desplaçament seran satisfetes pel centre educatiu seguint el protocol que tinguen disposat per a estos casos, amb càrrec a les quantitats que s’assignen anualment als centres per a compensar els gastos generats per les comissions.

Estes dietes hauran de sufragar-se amb els diners del programa Acredita, que es concedix als centres a través del finançament anual.

3. De conformitat amb el que establix l’Orde 65/2012, de 26 d’octubre, sobre el model de formació permanent del professorat i el disseny, reconeixement i registre de les activitats formatives, i l’Orde 54/2014, d’1 de juliol, que regula l’acreditació i valoració de les activitats de formació permanent i altres activitats per a la millora de la qualitat de l’ensenyança, es podrà certificar el professorat participant en el procediment per a l’avaluació i acreditació de les competències professionals. Es reconeixerà un màxim de 100 hores de formació pel temps de permanència anual en una comissió d’acreditació i/o per l’exercici de les funcions de coordinació del programa Acredita. La certificació del reconeixement serà expedida pel servici amb competències en formació del professorat. El procediment i els criteris del procediment es regularan en la resolució emesa a tals efectes que desplega l’Orde 47/2021 i per la qual es regularà la certificació de les activitats del personal docent dels centres educatius i del que presta servicis en els diferents departaments educatius de la Conselleria d’Educació, Universitats i Ocupació en tasques d’innovació educativa, d’assessorament o de suport.

*Sèptim. Compensació per gastos per als centres seu de titularitat de la GVA*

Els centres públics la titularitat del qual siga de la GVA i que participen en la convocatòria podran ser seu d’una o diverses comissions de família professional, en conseqüència, voran incrementats els seus gastos perquè han de facilitar a cada comissió els recursos necessaris per a organitzar i desenvolupar les fases d’assessorament i avaluació.

La Direcció General de Formació Professional assignarà amb periodicitat anual fons als centres educatius no universitaris de titularitat de la GVA que col·laboren en el procediment d’avaluació i acreditació, per a compensar l’augment de gastos generats a conseqüència d’esta col·laboració. Estos fons seran proporcionals a la labor realitzada per les diferents comissions de cada centre en base a les UC reportades com avaluades durant l'any natural anterior a la resolució, en l'aplicació informàtica destinada per a la seua justificació, així com altres factors que determine l’IVQP en la resolució d’assignació d'estos fons.

Paral·lelament, en els centres educatius públics de titularitat de la GVA a on no hi haja una comissió acreditadora adscrita, però sí que disposen de personal assessor i/o avaluador entre el seu personal docent percebran una quantitat econòmica anual de manera ordinària, sempre que hi haja fons procedents del Mecanisme de Recuperació i Resiliència. Esta quantitat es basarà en la fórmula següent: 600 € per persona. Este import haurà de destinar-se als gastos extraordinaris que puguen produir-se en el centre derivats del procediment d’acreditació.

Quan en una comissió hi haja un procediment d’acreditació a col·lectius específics que requerisca uns gastos més elevats de l'habitual, la Direcció General de Formació Professional podrà concedir una partida de fons addicional per a atendre estos gastos, en qualsevol moment del curs.

*Octau. Finançament*

Per a cada exercici es fixaran els imports en funció dels ingressos finalistes obtinguts segons el finançament del Ministeri d’Educació, Formació Professional i Esports i la Unió Europea, mitjançant el pla de recuperació NextGenerationEU, amb càrrec als fons del Programa de cooperació extraordinari per a actuacions del Pla de Formació Professional per al creixement econòmic i social i l’ocupabilitat, del Ministeri d’Educació, Formació Professional i Esports, actuacions descrites en el Mecanisme de Recuperació i Resiliència.

D’acord amb això, la persona que tinga el càrrec de la Direcció General de Formació Professional proposarà a la Subsecretaria les corresponents retencions de crèdit corresponents per a dur a terme les actuacions que es deriven de la present convocatòria en la resolució corresponent.

*Dècim. Documentació del procés*

1. L’expedient del procediment, en el qual s’arreplegaran tots els registres i resultats produïts al llarg d’este, quedarà arxivat en els centres designats com a seus i, en el seu moment, en l’aplicació informàtica utilitzada per a desenvolupar-lo. Esta documentació és susceptible de ser auditada en qualsevol moment pels organismes competents i autoritzats, per la qual cosa les comissions l’hauran de tindre sempre disponible i actualitzada en format digital.

2. Per a evitar qualsevol pèrdua d’informació al llarg del temps, les comissions hauran de fer les corresponents còpies de seguretat informàtiques de tota la informació generada cada tres mesos.

3. En el cas d’haver presentat algun document original, les persones candidates admeses que hagen participat en este procediment podran retirar la seua documentació en el centre seu tres mesos després d’haver finalitzat la seua participació en este.

*Dotzé. Protecció de dades personals*

El desenvolupament del procediment convocat mitjançant la present resolució comporta el tractament de dades de caràcter personal, en el marc del que disposa el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals. Del tractament d’estes dades personals és responsable la Conselleria d’Educació, Universitats i Ocupació, que les tractarà amb la finalitat d’avaluar i acreditar les UC professionals adquirides a través de l’experiència laboral o de vies no formals de formació.

Les persones interessades poden exercir els seus drets d’accés, rectificació, oposició, supressió i limitació del tractament, i no ser objecte d’una decisió basada únicament en el tractament automatitzat. La informació completa pot consultar-se en l’URL: <<https://ceice.gva.es/va/registre-de-tractament-de-dades>.>

*Tretzé. Substitució de la convocatòria actual*

La present resolució per a la revocació i substitució de la Resolució del 21 de juliol de 2021, de la Secretaria Autonòmica d'Educació, per la qual es convoca un procediment obert de manera permanent, per a l'avaluació i acreditació de la totalitat de les unitats de competència professional incloses en l'oferta existent de Formació Professional en la Comunitat Valenciana vinculada al Catàleg nacional de les qualificacions professionals, que hagen sigut adquirides a través de l'experiència laboral o de vies no formals de formació.

La disposició transitòria única queda sense efecte.

ANNEX

*Bases de la convocatòria*

*Base 1. Requisits generals de participació*

Les persones que vulguen participar en el procediment han de complir els requisits generals següents:

1. Nacionalitat: tindre la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà de la Unió, o ser titular d’una autorització de residència, o de residència i treball a Espanya en vigor, en els termes que establix la normativa espanyola d’estrangeria i immigració.

2. Edat: tindre 20 anys complits en el moment de fer la inscripció, per a UC de qualificacions de nivell II i III, i 18 anys per a UC de qualificacions de nivell I.

3. Experiència laboral o formació no formal mínima relacionada amb les unitats de competències professionals que se sol·liciten:

a) Experiència laboral: cal justificar en els últims 15 anys anteriors a la inscripció en la present convocatòria, per a UC de nivell II i III, almenys 3 anys, amb un mínim de 2.000 hores treballades en total. I per a UC de nivell I, almenys 2 anys, amb un mínim de 1.000 hores treballades en total.

b) Formació no formal: cal justificar, en els últims 10 anys anteriors a la inscripció en la present convocatòria, almenys 300 hores per a UC de nivell II i III, i 200 hores per a UC de nivell I. En els casos en els quals els mòduls formatius associats a la unitat de competència que es pretén acreditar prevegen una duració inferior, s’hauran d’acreditar les hores establides en estos mòduls.

c) En el cas del voluntariat: per a les UC de nivell 2 i 3, cal justificar, almenys tres anys, amb un mínim total de 2.000 hores dedicades, en els últims quinze anys transcorreguts abans de la presentació de la sol·licitud. Per als estàndards de competència de nivell 1, es requeriran dos anys d’experiència laboral amb un mínim de 1.000 hores treballades en total.

La justificació dels requisits generals de participació, així com de l’historial professional i formatiu, es farà a través de la documentació prevista per la normativa bàsica que regula el procediment i que es podrà consultar en la web de Qualificacions professionals de la Conselleria d’Educació, Universitats i Ocupació*.*

Les persones candidates que reunisquen els requisits d’experiència laboral o formativa, però no puguen justificar-los mitjançant els documents que s’han assenyalat més amunt, si són majors de 25 anys, podran sol·licitar la seua inscripció en el procediment. En este cas, han de presentar la justificació mitjançant alguna prova admesa en dret de la seua experiència laboral o aprenentatges no formals. El personal assessor del procediment estudiarà la documentació i determinarà, si és el cas, la seua inscripció definitiva en este.

La falta d’acreditació del compliment dels requisits de participació comportarà l’exclusió de la convocatòria.

*Base 4. Informació i orientació general*

Amb caràcter previ a la inscripció en el procediment de reconeixement de la competència professional i durant el desenvolupament d’este, el Servici de l’Institut Valencià de Qualificacions Professionals o l’òrgan que tinga atribuïda la gestió del procediment d’avaluació i acreditació de les competències professionals, i els agents col·laboradors que es detallaran en la web de Qualificacions Professionals de la Conselleria d’Educació, Universitats i Ocupació*,*facilitaran informació general sobre totes aquelles qüestions que puguen ajudar la persona interessada a prendre una decisió fonamentada sobre la seua participació.

D’altra banda, una vegada iniciat el període d’inscripció, la persona candidata podrà sol·licitar informació i orientació de caràcter general en els centres seu. Esta serà facilitada pel Servici d’Orientació Professional del centre pertanyent al Sistema de Formació Professional, amb la finalitat d’ajudar les persones candidates a inscriure’s en el procediment.

Per a això, els centres seu assignaran el temps necessari al professorat esmentat, dins de la seua jornada laboral, per a realitzar adequadament esta funció, i podran atendre la ciutadania que s’hi interesse, individualment, a través de sessions conjuntes programades o de cites prèvies.

*Base 5. Inscripció*

La informació per a la inscripció en el procediment d’acreditació es pot consultar a través de l’enllaç publicat en la web de Qualificacions Professionals de la Conselleria d’Educació, Universitats i Ocupació: <https://ceice.gva.es/va/web/cualificaciones-profesionales>

Seran causes d’inadmissió al procediment i, per tant, no podran participar en este per a les UC sol·licitades les persones que es troben en alguna de les situacions següents:

a) No complir els requisits generals i específics, si és el cas, que establix la convocatòria.

b) Tindre acreditades les UC per a les quals sol·licita avaluació, o superats els mòduls formatius o professionals associats a estes UC.

c) Disposar d’un certificat de professionalitat o títol de formació professional que incloga les UC que sol·licita o estar en condicions d’obtindre’ls.

d) Estar matriculades en el moment de la inscripció en algun mòdul formatiu o professional que continga la formació associada a les UC que es pretenen acreditar.

e) Estar participant en una altra comunitat autònoma en el procediment d’avaluació i acreditació de competències per a acreditar les mateixes UC que sol·licita.

f) Una persona no podrà inscriure’s en el procediment d’acreditació en diferents comissions al mateix temps per a acreditar les mateixes UC tant dins de la convocatòria permanent com en l’ordinària ni en la convocatòria permanent i ordinària alhora.

g) El professorat que sol·licite l'acreditació d'una qualificació professional en una comissió del mateix centre on impartix docència.

Quan una persona candidata haja sigut exclosa per no tindre l'experiència laboral o la formació no formal mínima, podrà inscriure's en el procediment de nou, en la mateixa comissió o en una altra diferent, sempre que entre les dos inscripcions haja transcorregut el temps mínim per a complir els requisits i en qualsevol cas a partir dels 3 mesos següents a la seua exclusió.

Si la persona candidata no ha sigut exclosa, però no ha demostrat una o més UC, haurà d'esperar el temps suficient per a aconseguir la formació o experiència necessària, i en qualsevol cas 3 mesos a partir de la data de la comunicació dels resultats.

Preferentment, les persones candidates, buscaran orientació inicial sobre el procediment a través de qualsevol dels òrgans encarregats d’oferir esta orientació, abans de realitzar la sol·licitud d’inscripció en el procediment.

El termini màxim per a resoldre serà de sis mesos des que la sol·licitud tinga entrada en el registre electrònic de l’administració competent per a la seua tramitació. En cas que no es dicte resolució expressa dins del termini, la sol·licitud presentada s’entendrà desestimada per silenci administratiu.

*Base 6. Assessorament*

La qual es dividix en dos subfases:

6.1. Preassessorament

1. Una vegada inscrita la persona candidata, esta serà assignada per la presidència de la comissió d’acreditació a una persona assessora, que la citarà, si així ho considerara, mitjançant el correu electrònic per a una primera cita, que es durà a terme preferentment a través de mitjans telemàtics, llevat que la persona sol·licitant indique el contrari.En la primera entrevista se l’ajudarà a omplir el seu historial professional i formatiu i a digitalitzar els documents que l’avalen, si és necessari.

2. A continuació, si la persona candidata no té decidides les possibles UC que desitja acreditar, s'analitzaran les que més s'adapten al seu perfil i es comprovarà que complix els requisits generals de participació. En cas contrari, proposarà la seua exclusió, la qual cosa comunicarà motivadament i per escrit a la persona interessada, que disposarà de cinc dies hàbils, a comptar de l’endemà de la comunicació, per a reclamar esta decisió davant de la presidència de la comissió. La reclamació la revisaran conjuntament les persones que exercisquen la presidència i la secretaria de la comissió, i la persona assessora que ha fet la proposta. La decisió es comunicarà a la persona candidata abans que passen cinc dies hàbils des de la presentació d’esta. Contra este acte, que no esgota la via administrativa, podrà interposar-se en el termini d’un mes un recurs d’alçada davant de la Direcció General de Formació Professional.

3. Una vegada comprovat que complix els requisits generals de participació i analitzades les UC més adequades pera la persona candidata, el personal assessor decidirà si la persona candidata ha d’iniciar l’assessorament en la seu en la qual s’ha inscrit o si proposa un canvi a una altra seu amb una oferta que s’adeqüe millor al seu perfil professional i formatiu. Per a continuar amb l’assessorament, la persona candidata ha d’acreditar el pagament de la taxa corresponent, el justificant de la qual presentarà davant el personal assessor assignat quan este la cite a l’entrevista següent, llevat que estiga exempt de la mateixa per indicació de la normativa corresponent.

6.2. Assessorament

1. L’assessorament és obligatori i tindrà caràcter individualitzat. Es tracta d’una fase de suport a la persona candidata. En esta se'ls ajuda a recopilar i ordenar les evidències necessàries que avalen el domini professional relatiu a UC de la família professional en la qual la persona candidata justifica experiència o formació no formal.

2. Analitzat, juntament amb la persona candidata, el seu historial professional i formatiu, i identificades les UC en les quals és convenient que accedisca a ser avaluada, la persona assessora realitzarà un informe per a la comissió d’acreditació que es basarà en les evidències trobades i procurarà, sempre que siga possible, que puga almenys optar a totes les UC d’una qualificació completa.

3. Finalment, informarà la persona candidata de la seua proposta i sobre com procedir per a accedir a l’avaluació, i, si és necessari, sobre les possibles accions formatives que ha d’efectuar a fi de millorar la seua qualificació professional.

Durant tot el procés, la persona candidata triarà els mitjans, telemàtics o presencials, que més s’adapten a les seues necessitats, llevat que, per causes del propi contingut de l’assessorament, es determine que la presencialitat resulte imprescindible i siga justificada pel personal assessor. Tot això, amb la indicació que, si no es presenta a les sessions a les quals la convoquen, es considerarà que ha desistit de la seua sol·licitud, excepte els casos de força major degudament justificats.

*Base 7. Avaluació*

1. Una vegada emés l’informe d’assessorament de la persona candidata, la presidència de la comissió d’acreditació li assignarà una persona avaluadora.

2. Per a participar en la fase d’avaluació, la persona aspirant haurà de presentar una sol·licitud, que es facilitarà a través de la web al final de la fase d’assessorament, i abonar les taxes corresponents segons les UC en què s’ha inscrit perquè se li reconeguen,llevat que estiga exempt de la mateixa per indicació de la normativa corresponent.

3. L’avaluació consta de dos parts:

a) Preparació de l’avaluació.

Elaboració per part de la comissió d’un Pla general d’avaluació en el qual es determinaran, amb caràcter general, els instruments d’avaluació més adequats i els indicadors generals per a considerar adquirida una Unitat de Competència per les evidències aportades.

b) Desenvolupament de l’avaluació.

1r. Avaluació d’Evidències Indirectes:

En primer lloc, cada persona avaluadora, amb la valoració prèvia de l’informe d’assessorament i de les evidències presentades per la persona candidata i prenent com a referència els sabers identificats en les Guies d’Evidència, avaluarà, amb ajuda d’una entrevista semiestructurada, les evidències indirectes esmentades i conclourà, en un informe argumentat, quines UC considera que s’han adquirit a partir d’estes i quines s’han de contrastar de manera directa.

2n. Avaluació d’evidències directes:

A continuació, si és necessari, la persona avaluadora convocarà la persona candidata a fer alguna prova en què es contraste de manera directa la competència professional de les unitats sobre les quals no s’hagen aportat suficients evidències indirectes. Estes proves estaran orientades pel Pla general d’avaluació, però el personal avaluador ha d’adaptar-les a les circumstàncies de la persona candidata.

4. Cada persona avaluadora elaborarà un informe per a la comissió amb la seua proposta de juí de competència a partir de les conclusions obtingudes tant en l’avaluació d’evidències directes com indirectes.

Durant tot el procés, la persona candidata triarà els mitjans, telemàtics o presencials, que més s’adapten a les seues necessitats, llevat que, per causes del propi contingut de l’avaluació, es determine que la presencialitat resulte imprescindible i siga justificada pel personal avaluador. Tot això, amb la indicació que, si no es presenta a les sessions a les quals la convoquen, es considerarà que ha desistit de la seua sol·licitud, excepte els casos de força major degudament justificats.

*Base 8. Comissió d’a**creditació*

La directora general de Formació Professional nomenarà les comissions d’acreditació de les diferents especialitats o famílies professionals.

1. Podran exercir, indistintament, les funcions d’assessorament i avaluació:

a) El professorat de Formació Professional i el personal formador que haja actuat en el Sistema de Formació Professional independentment que pertanga o no al sistema educatiu, que acrediten indistintament:

1r. Almenys quatre anys d’experiència docent impartint mòduls professionals de la família professional en la qual s’enquadra el procés d’acreditació.

2n. Almenys, dos anys d’experiència docent impartint mòduls professionals de la família professional en la qual s’enquadra el procés d’acreditació, i, almenys, dos anys d’experiència laboral en el sector productiu en què s’enquadra l’objecte d’acreditació.

b) Les persones professionals expertes en el sector productiu i en les famílies professionals en què s'enquadren les unitats de competència objecte d'acreditació, que acrediten una experiència laboral en este sector de, almenys, quatre anys. Estes persones professionals hauran de superar un curs de formació específica organitzat o supervisat per les administracions competents.

2. No es podrà assumir l’assessorament i l’avaluació d’una persona aspirant per part d’una única persona.

3. La presidència serà nomenada per la persona responsable de la Direcció General de Formació Professional a proposta dels membres de la comissió, d’entre el professorat definitiu i, preferentment, amb experiència mínima de dos anys en funcions d’assessorament o avaluació en este procediment. En cas que no siga possible, es nomenarà president o presidenta, preferiblement, la persona que haja realitzat el curs d’acreditació i, si no és possible, a la persona que exercisca la direcció de departament si participa. En cas contrari, el professorat avaluador amb més antiguitat en la família professional, amb la firma d’un compromís per a la realització.

La persona que exercisca la secretaria serà nomenada per la directora general a proposta dels membres de la comissió, d’entre el professorat definitiu que participe en el procediment. En cas que no siga possible, es nomenarà la persona que dins del professorat avaluador tinga la menor edat.

4. Funcions de la comissió d’acreditació:

a) Organitzar el procés d’avaluació a través d’un pla que incloga les activitats o les proves necessàries i la gestió derivada de la seua actuació.

b) Col·laborar amb la persona avaluadora en l'avaluació de la competència professional de les persones candidates, amb la periodicitat que a l’inici del procediment determine l’administració.

c) Arreplegar els resultats en una acta d’avaluació que es remetrà a l’administració competent.

d) Resoldre les reclamacions que poden presentar les persones candidates durant el procés d’avaluació.

e) Comunicar a la persona candidata els resultats de l’avaluació i les oportunitats per a completar la seua formació.

f) Totes les altres vinculades a les seues funcions que li siguen assignades per l'administració competent.

5. Funcions de la presidència de la comissió:

a) Representar i mantindre la interlocució amb el Servici de l’Institut de Qualificacions Professionals o l’òrgan que tinga atribuïda la gestió del procediment d’avaluació i acreditació de les competències professionals.

b) Convocar i presidir les reunions de la comissió.

c) Dirigir i coordinar les actuacions de la comissió.

d) Vetlar pel compliment de les normes que establix la present resolució.

6. Funcions de la secretaria de la comissió:

a) Redactar les actes i, si és el cas, donar fe dels acords adoptats en les reunions de la comissió.

b) Expedir i remetre les certificacions que corresponguen.

c) Assumir les funcions de la presidència per delegació o substituir-la en cas d'absència.

7. Funcions del personal assessor:

a) Assessorar la persona candidata en el desenvolupament de l’historial professional i formatiu presentat i en l’ompliment del qüestionari d’autoavaluació.

b) Analitzar l’historial presentat i informar a la persona avaluadora sobre les competències professionals que considere prou justificades.

c) Documentar el procés d’assessorament per al seguiment, control i assegurament de la qualitat.

d) Col·laborar amb la persona avaluadora i, si és el cas, amb les comissions d’avaluació quan així se’ls requerisca.

7. Funcions del personal avaluador:

a) Revisar l'expedient del sol·licitant i valorar la necessitat o no de comptar amb més evidències respecte a la seua competència professional.

b) Realitzar les activitats complementàries considerades necessàries i registrar les seues actuacions en els documents normalitzats.

c) Resoldre les incidències que puguen produir-se.

d) Documentar el procés d'avaluació per al seguiment, control i assegurament de la qualitat.

e) Informar la persona candidata dels resultats de l'avaluació, així com sobre les oportunitats per a completar la seua formació i obtindre una titulació del Sistema de Formació Professional.

*Base 13. Registre*

A partir de les actes finals d’avaluació que periòdicament elabore cada comissió, el Servici de l’Institut Valencià de Qualificacions Professionals, o l’òrgan que tinga atribuïda la gestió del procediment d’avaluació i acreditació de les competències professionals, expedirà les acreditacions oficials, les remetrà als interessats per via telemàtica i les incorporarà en el registre oficial corresponent.

*Base 14. Dret d'inscripció. Taxes*

Per a accedir a la fase d'assessorament o a la fase d'avaluació, s'aplicaran les taxes que determine la normativa vigent. Així mateix, s'aplicaran les exempcions o minoracions en l'import de les taxes del que es disposa en esta norma.

  

València, 10 de juliol de 2024

Daniel McEvoy Bravo

Secretari autonòmic d’Educació